ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3350/98

υποβολή: Gianni Tamino (V) προς την Επιτροπή

(16 Νοεμβρίου 1998)

Θέμα: Κεφάλαιο του προϋπολογισμού για την προστασία των ζώων κατά τη μεταφορά τους

Ύστερα από την οδηγία της Επιτροπής 90/425(1), με το Κεφάλαιο Β251, εγγράφηκε πίστωση 2.500.000 Ecu για τον έλεγχο της προστασίας των ζώων που προορίζονται για σφαγή κατά τη διάρκεια της μεταφοράς τους εντός και εκτός της Ευρωπαϊκής Ένωσης.

Η Επιτροπή, λαμβανομένων υπόψη της σημασίας και του επείγοντος χαρακτήρα του ζητήματος, μπορεί να ανακοινώσει λεπτομέρειες σχετικά με τη διάρκεια, τους όρους και τους στόχους των σχεδίων και να καταστήσει γνωστό ποιοί θα επωφεληθούν από τις πιστώσεις του κεφαλαίου αυτού;

Απάντηση του κ. Fischler εξ ονόματος της Επιτροπής

(25 Φεβρουαρίου 1999)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι το ποσό των 2,5 εκατ. ευρώ που έχει εγγραφεί στον προϋπολογισμό δεν αφορά την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς, οι δημοσιονομικές επιπτώσεις των οποίων καλύπτονται από το κονδύλιο B2-5101"λοιπές ενέργειες στον κτηνιατρικό τομέα" και το σχετικό σχόλιο.

Το ποσό των 2,5 εκατ. ευρώ εγγράφηκε από την ίδια την αρμόδια επί του προϋπολογισμού αρχή στο κονδύλιο B2-511"Έλεγχοι εφαρμογής της γεωργικής νομοθεσίας" με το ειδικότερο σχόλιο ότι "ποσό 2,5 εκατ. ευρώ εγγράφεται για τις δαπάνες που αφοτούν τον έλεγχο την τήρηση των διατάξεων για την προστασία των ζώων κατά τη μεταφορά προς τα σφαγεία εντός και εκτός της Ευρωπαϊκής Ένωσης".

Επειδή η οδηγία 90/425/ΕΚ περιορίζεται στις εσωτερικές εμπορικές συναλλαγές και μόνο, με το άρθρο 1 εξαιρεί ρητώς από το πεδίο εφαρμογής της τον έλεγχο των συνθηκών διαβίωσης των ζώων κατά τη μεταφορά τους.

(1) ΕΕ L 224 της 18.8.1990, σελ. 29.
ΓΡΑΠΤΗ ΕΡΩΤΗΣΗ E-3536/98

υποβολή: Richard Corbett (PSE) προς την Επιτροπή

(25 Νοεμβρίου 1998)

Θέμα: Εκτίμηση της Επιτροπής για την κατάλληλη νομική βάση των προτάσεών της

Σε πόσες περιπτώσεις, από τη θέση σε ισχύ της Ενιαίας Ευρωπαϊκής Πράξης, η νομική υπηρεσία της Επιτροπής διαφώνησε ως προς τη νομική βάση που πρότεινε η γενική διεύθυνση που ήταν αρμόδια για την πρόταση;

Με ποιό τρόπο επιλύονται αυτές οι διαφορές απόψεων εντός της Επιτροπής; Σε πόσες περιπτώσεις το Σώμα των Επιτρόπων υποχρεώθηκε να συσκεφθεί και να εκδώσει απόφαση σχετικά με την κατάλληλη νομική βάση στις περιπτώσεις απόκλισης απόψεων; Ο αριθμός των περιπτώσεων διαφωνίας ως προς τη νομική βάση έχει συν τω χρόνω αυξηθεί ή ελαττωθεί;

Απάντηση του κ. Santer εξ ονόματος της Επιτροπής

(14 Ιανουαρίου 1999)

Η Επιτροπή δεν είναι σε θέση να χορηγήσει στο Αξιότιμο Μέλος τις αιτούμενες πληροφορίες.

Πράγματι, θα εθίγετο το δημόσιο συμφέρον και ειδικότερα, όπως τόνισε ο Πρόεδρος του Πρωτοδικείου στην διάταξή του της 3ης Μαρτίου 1998(1), η σταθερότητα της κοινοτικής τάξης και η εύρυθμη λειτουργία των οργάνων, στο μέτρο που η κοινολόγηση των γνωμοδοτήσεων της Νομικής Υπηρεσίας, οι οποίες αποτελούν μέρος των εσωτερικών συζητήσεων του οργάνου, θα μπορούσε να δημιουργήσει αβεβαιότητα ως προς τη νομιμότητα των κοινοτικών πράξεων και να έχει αρνητικές επιπτώσεις στην εύρυθμη λειτουργία των κοινοτικών οργάνων.

(1) Υπόθεση Ι-610/97 (Carlsen e.a/Συμβούλιο), Συλλογή ΙΙ-485 (σημείο 46).
ΓΡΑΠΤΗ ΕΡΩΤΗΣΗ E-3850/98

υποβολή: Sören Wibe (PSE) προς την Επιτροπή

(22 Δεκεμβρίου 1998)

Θέμα: Το φυλλάδιο "Ο Πόλεμος του Παγωτού Βατόμουρο"

Θα μπορούσε η Επιτροπή να παράσχει πληροφορίες σχετικά με την παραγωγή, την εκτύπωση και τη διανομή του φυλλαδίου "Ο Πόλεμος του Παγωτού Βατόμουρο"; Πόσα αντίτυπα του εν λόγω φυλλαδίου τυπώθηκαν στις διάφορες επίσημες γλώσσες;

Σχεδιάζει η Επιτροπή περαιτέρω ενημερωτικές εκστρατείες αυτού του τύπου με στόχο τα νεότερα στρώματα της νεολαίας;

Απάντηση του κ. Oreja εξ ονόματος της Επιτροπής

(5 Μαρτίου 1999)

Το συνολικό κόστος της δημοσίευσης "Ο Πόλεμος του Παγωτού Βατόμουρο" (στα σουηδικά "Glasskriget") ανήλθε σε 181.970 ευρώ. Το κόστος της επακόλουθης διανομής επί παραγγελία στα κράτη μέλη αποτελεί αναπόσπαστο μέρος της εργασίας των αντιπροσωπειών της Επιτροπής και δεν μπορεί να υπολογισθεί. Το έργο τυπώθηκε στους ακόλουθους αριθμούς αντιτύπων ανά γλώσσα: δανικά 14.650, γερμανικά 97.530, αγγλικά 136.100, ελληνικά 10.900, γαλλικά 112.100, ιταλικά 31.520, ολλανδικά 43.050, ισπανικά 47.000, πορτογαλικά 33.400, φινλανδικά 5.500, σουηδικά 7.250.

Η Επιτροπή δέχεται πολυάριθμες αιτήσεις για ενημερωτικό υλικό σχετικά με την Κοινότητα για σχολική χρήση. Επί του παρόντος, δεν σχεδιάζει να προβεί στην παραγωγή άλλων δημοσιεύσεων του τύπου "Ο Πόλεμος του Παγωτού Βατόμουρο".
ΓΡΑΠΤΗ ΕΡΩΤΗΣΗ E-3801/98

υποβολή: Sérgio Ribeiro (GUE/NGL) προς την Επιτροπή

(22 Δεκεμβρίου 1998)

Θέμα: Καταγγελία της σύμβασης που είχε υπογραφεί μεταξύ της Texas-Samsung (Maia) και του πορτογαλικού κράτους

Η εταιρεία κατασκευής ημιαγωγών Texas Instruments-Samsung Electronics (TISE) ανήγγειλε την προηγούμενη εβδομάδα στους 748 εργαζόμενους της ότι, έως τις 31 Μαρτίου 1999, επρόκειτο να κλείσει το εργοστάσιό της που είναι εγκατεστημένο στη Maia - Πορτογαλία.

Πέρα από το γεγονός ότι η απόφαση αυτή αποτελεί σοβαρό κοινωνικό πλήγμα, αναγγέλθηκε από την εταρεία ως αμετάκλητη και έχει ως αποτέλεσμα την καταγγελία της σύμβασης που είχε υπογραφεί με το πορτογαλικό κράτος. Η σύμβαση-πρόγραμμα είχε υπογραφεί τον Ιούλιο του 1995 και επρόκειτο να διαρκέσει έως το 2004. Βάσει αυτής διατέθηκαν σημαντικά οικονομικά πλεονεκτήματα στην κοινή επιχείρηση (joint-venture). Παρά το γεγονός ότι η πορτογαλική κυβέρνηση γνώριζε ήδη από την προηγούμενη εβδομάδα την πρόθεση της εταιρείας να καταγγείλει μονομερώς τη σύμβαση, ήταν η ίδια η εταιρεία που γνωστοποίησε την απόφαση ενώ η σύμβαση εξακολουθεί να μην έχει δημοσιοποιηθεί με το πρόσχημα ότι η δημοσιοποίηση ενδέχεται να αποβεί εις βάρος της διαπραγματευτικής διαδικασίας, της οποίας το σημαντικότερο στοιχείο φαίνεται να είναι η επιστροφή των πλεονεκτημάτων που είχαν δοθεί στην επιχείρηση, στο πλαίσιο της προαναφερθείσας σύμβασης-προγράμματος.

Δεδομένης της κατάστασης, η οποία είναι ιδιαίτερα σοβαρή από πολλές απόψεις και κυρίως από κοινωνική άποψη, καθίσταται επείγον και επιτακτικό να ερωτηθεί η Επιτροπή κατά πόσον γνώριζε τη σύμβαση-πρόγραμμα, εάν έχουν διατεθεί κοινοτικά κονδύλια και με ποιο τρόπο προστατεύεται το δημόσιο χρήμα, τόσο το εθνικό όσο και το κοινοτικό.

Απάντηση της κας Wulf-Mathies εξ ονόματος της Επιτροπής

(22 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3109/98

υποβολή: Ingo Friedrich (PPE) προς την Επιτροπή

(16 Οκτωβρίου 1998)

Θέμα: Βιβλίο "Συντηρητισμός και Ριζοσπαστική δεξιά"

Ισχύει, ότι η Ευρωπαϊκή Επιτροπή χρηματοδότησε και ενίσχυσε το βιβλίο "Συντηρητισμός και Ριζοσπαστική δεξιά" που έχει πρόλογο από το μέλος του Προεδρείου του γερμανικού κομμουνιστικού κόμματος Emil Carlebach και του Peter Gingold;

Εάν ναι, γιατί χρηματοδοτεί η Ευρωπαϊκή Επιτροπή αυτούς τους μη δημοκρατικούς, αριστερούς ριζοσπαστικούς συγγραφείς;

Απάντηση της κ. Cresson εξ ονόματος της Επιτροπής

(2 Δεκεμβρίου 1998)

Το πρόγραμμα "Νεολαία για την Ευρώπη" δίνει την ευκαιρία στους νέους να αναπτύξουν προγράμματα σε τοπικό επίπεδο. Η δυνατότητα αυτή τους δίνει πολύτιμη εμπειρία στο να εργάζονται με δική τους πρωτοβουλία (Δράση A.II.1 - πρωτοβουλίες για τη νεολαία).

Στο πλαίσιο της δράσης αυτής η Ευρωπαϊκή Επιτροπή χρηματοδότησε ένα πρόγραμμα πρωτοβουλίας των νέων σχετικά με το ρατσισμό και την ξενοφοβία από το οποίο προέρχεται και η εν λόγω έκδοση. Το πρόγραμμα αυτό επελέγη με βάση καθιερωμένα κριτήρια επιλογής. Εγκρίθηκε από το γερμανικό εθνικό γραφείο "Νεολαία για την Ευρώπη" και έγινε κατόπιν δεκτό για χρηματοδότηση από ομάδα επιλογής στην οποία συμμετέχουν εκπρόσωποι από τα κράτη μέλη, από το βήμα της "Ευρωπαϊκής Νεολαίας" και από την Ευρωπαϊκή Επιτροπή. Η τελική αξιολόγηση του προγράμματος έδειξε ότι οι δραστηριότητες που αναφέρονται στην αίτηση έχουν ολοκληρωθεί πλήρως. Ωστόσο πραγματοποιήθηκε μια αμφιλεγόμενη έκδοση βασισμένη στην εμπειρία των μετεχόντων στο πρόγραμμα, η οποία περιέχει εισηγήσεις από τα άτομα που προαναφέρθηκαν από τον κ.βουλευτή. Η Ευρωπαϊκή Επιτροπή ενημερώθηκε για την έκδοση αυτή όταν οι υπεύθυνοι του προγράμματος είχαν ήδη υποβάλει την τελική τους έκθεση.

Η Ευρωπαϊκή Επιτροπή θεωρεί ότι η έκδοση αυτή, που εκπονήθηκε εξ ολοκλήρου με πρωτοβουλία αυτών που συμμετείχαν στο πρόγραμμα, πρέπει να είναι ανεκτή σε μια πλουραλιστική κοινωνία που σέβεται μια ποικιλία διαφορετικών απόψεων. Επιπλέον, οι νέοι πρέπει να ενθαρρύνονται στο να αντιμετωπίζουν τα δύσκολα θέματα του ρατσισμού και της ξενοφοβίας.

Ωστόσο, η αμφιλεγόμενη συζήτηση σχετικά με την εν λόγω έκδοση οδήγησε την Επιτροπή να συστήσει στα εθνικά γραφεία να εφαρμόζουν αυστηρότερα κριτήρια όσον αφορά την αξιολόγηση του περιεχομένου των προγραμμάτων.
ΓΡΑΠΤΗ ΕΡΩΤΗΣΗ E-1652/98

υποβολή: Angela Sierra González (GUE/NGL) προς την Επιτροπή

(29 Μαΐου 1998)

Θέμα: Ανανέωση της αλιευτικής συμφωνίας ΕΕ/Μαρόκου

Το Μαρόκο ανήγγειλε δημοσίως την πρόθεσή του να μην ανανεώσει του χρόνου την αλιευτική συμφωνία την οποία διατηρεί σήμερα με την Ευρωπαϊκή Ένωση.

Εάν πράγματι συμβεί κάτι τέτοιο, θα πληγούν σοβαρά οι δραστηριότητες του κοινοτικού βιοτεχνικού στόλου και ειδικότερα οι αλιευτικές δραστηριότητες των κοινοτήτων της Γαλικίας, της Ανδαλουσίας και των Καναρίων Νήσων, θέτοντας σε κίνδυνο την συνέχιση της αλιυτικής εκμετάλλευσης στις ζώνες των Καναρίων και της Σαχάρας, με αποτέλεσμα να ζημιωθούν οι εν λόγω περιοχές της Ισπανίας, οι οποίες εμφανίζουν ούτως ή άλλως μεγάλο ποσοστό ανεργίας, από την περαιτέρω απώλεια θέσεων εργασίας και της παραγωγικής τους ικανότητας.

Η Ευρωπαϊκή Επιτροπή πρέπει να διαδραματίσει σημαντικό ρόλο στις διαπραγματεύσεις με το Βασίλειο του Μαρόκου ώστε να αποφευχθεί η χρησιμοποίηση της συμφωνίας ως συναλλαγματικού νομίσματος που θα υποθηκεύσει το μέλλον του σημαντικότατου αυτού κοινοτικού τομέα.

Ποια είναι η γνώμη της Επιτροπής για την αναγγελία του Βασιλείου του Μαρόκου σχετικά με τη μη ανανέωση της αλιευτικής συμφωνίας με την ΕΕ;

Τι μέτρα σκοπεύει να λάβει η Επιτροπή προκειμένου να εξασφαλίσει τη συντήρηση του τομέα και του μικρού αλιευτικού στόλου της Κοινότητας που αναπτύσσει δραστηριότητα στις αλιευτικές ζώνες των Καναρίων και της Σαχάρας, κατά τις διαπραγματεύσεις της μελλοντικής συμφωνίας με το Βασίλειο του Μαρόκου;

Απάντηση της κας Bonino εξ ονόματος της Επιτροπής

(17 Σεπτεμβρίου 1998)

Η Επιτροπή έχει γνώση των δηλώσεων του Μαρόκου σχετικά με τη μη ανανέωση της επί του παρόντος ισχύουσας αλιευτικής συμφωνίας.

Η Επιτροπή πρόκειται, προσεχώς, να διοργανώσει έναν εις βάθος προβληματισμό, τόσο με τα κράτη μέλη όσο και με το Μαρόκο, ο οποίος θα αποσκοπεί στον εντοπισμό διαφόρων πιθανών επιλογών όσον αφορά την εξέλιξη των σχέσεων με τη χώρα αυτή στον τομέα της αλιείας.

Η Επιτροπή πρόκειται να εξετάσει, μαζί με τα κράτη μέλη και εγκαίρως, ποιές πρωτοβουλίες θα ήταν, ενδεχομένως, σκόπιμο να αναληφθούν στο κοινωνικο-οικονομικό επίπεδο.
ΓΡΑΠΤΗ ΕΡΩΤΗΣΗ E-3980/98

υποβολή: Mihail Papayannakis (GUE/NGL) προς την Επιτροπή

(4 Ιανουαρίου 1999)

Θέμα: Ελληνικό Εθνικό Σχέδιο Δράσης

Θα μπορούσε η Επιτροπή να με πληροφορήσει εάν η ελληνική κυβέρνηση έχει αναλάβει συγκεκριμένες δεσμεύσεις, και ποιές είναι αυτές, προκειμένου για το 1999 να επιτύχει, λαμβάνοντας τα κατάλληλα μέτρα, μια προληπτική προσέγγιση στο θέμα της ανεργίας, να ορίσει ακριβείς στόχους πολιτικής για την απασχόληση, καθώς και στατιστικούς δείκτες απασχόλησης, τρία σημεία που αποτελούν τις κύριες αδυναμίες του Ελληνικού Σχεδίου Δράσης (ΕΣΔ) για το 1998;

Απάντηση του κ. Flynn εξ ονόματος της Επιτροπής

(23 Φεβρουαρίου 1999)

Το ελληνικό εθνικό σχέδιο δράσης για το 1998 (ΕΣΔ) όσον αφορά την απασχόληση αντανακλά τη βούληση της ελληνικής κυβέρνησης να αντιμετωπίσει ουσιαστικά προβλήματα στον τομέα της απασχόλησης. Έχει καταβληθεί προσπάθεια προσανατολισμού προς μια προσέγγιση της αγοράς εργασίας που να βασίζεται στην πρόληψη και στη δραστηριοποίηση.

Η ελληνική κυβέρνηση έχει δεσμευτεί γενικά να συμμορφωθεί με τις κατευθυντήριες γραμμές που αφορούν την πρόληψη της ανεργίας των νέων και της μακροχρόνιας ανεργίας των ενηλίκων και έχουν υποβληθεί διάφορα μέτρα. Ωστόσο, απουσία ενός κατάλληλου συστήματος εντοπισμού, καταγραφής και ελέγχου της αυξομείωσης της ανεργίας, τα περισσότερα από τα μέτρα εξακολουθούν να περιορίζονται στην απαρίθμηση των ανέργων.

Καταβλήθηκε ιδιαίτερη προσπάθεια για τους νέους και το πρόγραμμα "Νέοι στην επαγγελματική ζωή" στοχεύει σε νέους δικαιούχους που δεν έχουν συμπληρώσει έξι μήνες ανεργίας. Αναμένεται να καλυφθούν έως 200 000 άτομα έως το έτος 2000.

Το ελληνικό ΕΣΔ για το 1998 στοχεύει να δώσει προτεραιότητα στους άνεργους ενηλίκους κατά το πρώτο έτος της ανεργίας και 60 000 άτομα έχουν τεθεί ως στόχος για το έτος 2000.

Σύμφωνα με το ΕΣΔ η Ελλάδα θα φτάσει τον ευρωπαϊκό στόχο δραστηριοποίησης των ανέργων (τουλάχιστον το 20 % των ανέργων να συμμετέχει σε μέτρα δραστηριοποίησης) σταδιακά έως το έτος 2000. Σε συζητήσεις με την Επιτροπή η ελληνική κυβέρνηση συμφώνησε να αναπτύξει στο ΕΣΔ του 1999 μια πιο ολοκληρωμένη στρατηγική για την απασχόληση και να βελτιώσει την προσέγγιση με βάση την πρόληψη και τη δραστηριοποίηση στις πολιτικές που αφορούν την αγορά εργασίας.
ΓΡΑΠΤΗ ΕΡΩΤΗΣΗ P-3866/98

υποβολή: Hugh McMahon (PSE) προς την Επιτροπή

(9 Δεκεμβρίου 1998)

Θέμα: Διάκριση λόγω ηλικίας και το άρθρο 13 της Συνθήκης

Δύναται η Επιτροπή να πληροφορήσει το Κοινοβούλιο σχετικά με τα αποτελέσματα της διασκέψεως της Επιτροπής στη Βιέννη περί εφαρμογής του νέου άρθρου 13 της Συνθήκης με θέμα τις διακρίσεις και να αναφέρει ποίες είναι οι προσεχείς ενέργειες της Επιτροπής; Συγκεκριμένα, σε ποίες ειδικές δράσεις όσον αφορά τις διακρίσεις λόγω ηλικίας εξετάζει η Επιτροπή το ενδεχόμενο να προβεί προς υλοποίηση των διατάξεων του άρθρου 13;

Απάντηση του κ. Flynn εξ ονόματος της Επιτροπής

(28 Ιανουαρίου 1999)

Στο πρόγραμμα κοινωνικής της δράσης για τα έτη 1998-2000(1) η Ευρωπαϊκή Επιτροπή σκοπεύει να διερευνήσει το νέο πεδίο δράσης που πρόσφερε το άρθρο 13 της συνθήκης του Άμστερνταμ.

Στις 3 και 4 Δεκεμβρίου 1998 έγινε στη Βιέννη ένα σημαντικό Ευρωπαϊκό συνέδριο με θέμα την εφαρμογή του άρθρου 13. Σκοπός του συνεδρίου αυτού ήταν να ξεκινήσουν συνομιλίες με όσους εμπλέκονται σε πολιτικές κατά των διακρίσεων σε ευρωπαϊκό και εθνικό επίπεδο (Ευρωπαϊκά θεσμικά όργανα, κράτη μέλη, μη κυβερνητικοί οργανισμοί, κοινωνικοί εταίροι και πανεπιστημιακοί) για να καθορίσουν την περαιτέρω πορεία στο πλαίσιο του άρθρου αυτού.

Ένα από τα κύρια συμπεράσματα του συνεδρίου ήταν ότι είναι απαραίτητο οι ενέργειες της Ευρωπαϊκής Κοινότητας να συμπληρώνουν τη δράση των κρατών μελών για την καταπολέμηση των διακρίσεων. Κατά τη λήξη του συνεδρίου η Ευρωπαϊκή Επιτροπή ανακοίνωσε την πρόθεσή της να παρουσιάσει ένα σύνολο μέτρων κατά των διακρίσεων στο πλαίσιο του άρθρου 13, αφού τεθεί σε ισχύ η συνθήκη του Άμστερνταμ.

Η Ευρωπαϊκή Επιτροπή θα φροντίσει ώστε κάθε πρόταση που υποβάλλεται να συνεκτιμά κατάλληλα τα σημαντικά θέματα που σχετίζονται με την πρόληψη και καταπολέμηση των διακρίσεων λόγω ηλικίας.

(1) COM(98)259 τελικό.
ΓΡΑΠΤΗ ΕΡΩΤΗΣΗ E-3578/98

υποβολή: Angela Sierra González (GUE/NGL) προς την Επιτροπή

(1 Δεκεμβρίου 1998)

Θέμα: Μαζικός τουρισμός και νησιωτικές περιφέρειες

Τον Οκτώβριο του τρέχοντος έτους διεξήχθη στο Lanzarote (Κανάρια Νησιά) διεθνής διάσκεψη με θέμα "Βιώσιμος τουρισμός σε αναπτυσσόμενα μικρά νησιωτικά κράτη και σε άλλα νησιά", την οποία είχε διοργανώσει ο Παγκόσμιος Οργανισμός Τουρισμού. Στη διάρκεια της διάασκεψης, οι εισηγητές επεσήμαναν τα περιβαλλοντικά προβλήματα που μπορεί να προκαλέσει η αύξηση της τουριστικής ζήτησης σε μικρά νησιά περιορισμένης ικανότητας υποδοχής, με τους συνεπαγόμενους κινδύνους τουριστικής μαζικοποίησης.

Στην επικράτεια των χωρών μελών της ΕΕ βρίσκονται εκατοντάδες μικρά νησιά, πολλά από τα οποία έχουν αναπτύξει σημαντική τουριστική βιομηχανία που χρησίμευσε ως εναλλακτική λύση μπροστά στη χειροτέρευση των παραδοσιακών τομέων της οικονομίας. Ωστόσο, ο τομέας αυτός προκαλεί την εμφάνιση σημαντικών προβλημάτων όπως η υπερβολική και άτακτη οικοδόμηση, η παραγωγή λυμάτων και άλλα περιβαλλοντικά προβλήματα.

Γνωρίζει η Επιτροπή τα ιδιαίτερα προβλήματα που αντιμετωπίζουν οι νησιωτικές περιφέρειες, σε σχέση με την ανάπτυξη του τουριστικού τομέα;

Προβλέπει η Επιτροπή τη μελέτη ή την εφαρμογή εμπειριών όσον αφορά πιθανά μέτρα για την υλοποίηση, στις ευαίσθητες αυτές περιοχές, στρατηγικών βιώσιμης ανάπτυξης που θα μπορέσουν να εναρμονίσουν τη διατήρηση των φυσικών πόρων τους με ένα μη επιθετικό τουριστικό μοντέλο που θα σέβεται τον στόχο της βιώσιμης ανάπτυξης;

Απάντηση του κου Παπουτσή εξ ονόματος της Επιτροπής

(18 Ιανουαρίου 1999)

Η Επιτροπή είναι ενήμερη των ειδικών προβλημάτων που θέτει ο τουρισμός στις νησιωτικές περιοχές. Ήδη έθεσε σε εφαρμογή ή υποστήριξε πολλές πρωτοβουλίες που μπορούν να συμβάλουν σε μια βιώσιμη τουριστική ανάπτυξη στις περιφέρειες αυτές; παραδείγματος χάρη, σχετικά με τον τουρισμό και το περιβάλλον, συμπεριλαμβανόμενων των ευαίσθητων περιοχών, σχετικά με την ολοκληρωμένη χωροταξία και στην ολοκληρωμένη διαχείριση της ποιότητας των τουριστικών προορισμών.

Η διάσκεψη του Lanzarotte της 25 έως 28 Οκτωβρίου 1998, στην οποία αναφέρεται το αξιότιμο μέλος, αφορούσε κυρίως τον βιώσιμο τουρισμό στις αναπτυσσόμενες χώρες. Ως; προς το ζήτημα αυτό, η Επιτροπή μόλις είχε εκδώσει ανακοίνωση(1) και, εν τω μεταξύ, το Συμβούλιο εξέδωσε ψήφισμα.

Σε ό,τι αφορά την κοινοτική επικράτεια, οι ανησυχίες σε θέματα βιώσιμης ανάπτυξης του τουρισμού εμφανίζονται σαφώς στην πρόταση που υποβλήθηκε από την Επιτροπή σχετικά με ένα πρώτο πολυετές πρόγραμμα υπέρ του ευρωπαϊκού τουρισμού με τίτλο "φιλοξενία"(2). Η πτυχή αυτή προβλήθηκε εξ άλλου κατόπιν των συζητήσεων που έγιναν στο Συμβούλιο ως προς την πρόταση αυτή. Οι ανησυχίες αυτές ήδη ελήφθησαν υπόψη με την ευκαιρία της αναδιάρθρωσης της Γενικής Διεύθυνσης XXIII (πολιτική για τις επιχειρήσεις, το εμπόριο, τον τουρισμό και την κοινωνική οικονομία). Δημιουργήθηκε μία διεύθυνση τουρισμού, μία από τις τρεις μονάδες της οποίας είναι ειδικά επιφορτισμένη με την προαγωγή του βιώσιμου τουρισμού.

(1) COM(98)563.

(2) COM(96)168.
ΓΡΑΠΤΗ ΕΡΩΤΗΣΗ αρ θ. 3069/98 του David BOWE Ανθρωποειδή (Συμπληρωματ κή απάντηση)



Επίσημη Εφημερίδα αριθ. C 370 της 21/12/1999 σ. 0007



ΓΡΑΠΤΗ ΕΡΩΤΗΣΗ E-3069/98 υποβολή: David Bowe (PSE) προς την Επιτροπή (9 Οκτωβρίου 1998) Θέμα: Ανθρωποειδή Ποιά είναι η πολιτική και η πρακτική της Επιτροπής όσον αφορά τη χρήση κοινοτικών πόρων για τη χρηματοδότηση πειραμάτων επί ανθρωποειδών; Τί συνολικό ποσό αντιπροσωπεύει η χρηματοδότηση της ΕΕ για πειράματα επί ανθρωποειδών για το καθένα από τα έτη 1996, 1997 και 1998 (μέχρι σήμερα), και πόσα ανθρωποειδή χρησιμοποιήθηκανστα πειράματα αυτά;
ΓΡΑΠΤΗ ΕΡΩΤΗΣΗ E-3620/98

υποβολή: José Barros Moura (PSE) προς την Επιτροπή

(3 Δεκεμβρίου 1998)

Θέμα: Οι επιπτώσεις του εμπορικού αποκλεισμού σχετικά με τις εξαγωγές ταύρων ταυρομαχίας

Μπορεί να μας αναφέρει η Επιτροπή, λαμβάνοντας υπόψη τον προσωρινό εμπορικό αποκλεισμό που αποφάσισε, ποιές προεκτάσεις θα έχει για τις εξαγωγές ταύρων ταυρομαχίας από Πορτογαλία προς Ισπανία; Άραγε περιλαμβάνονται και οι ταύροι ταυρομαχίας; Εάν ναι, για ποιό λόγο, δεδομένου ότι δεν προορίζονται κατά προτεραιότητα για ανθρώπινη διατροφή;

Σ' αυτή την περίπτωση, ποιά θέση υιοθετεί η Επιτροπή απέναντι στα προηγούμενα γεγονότα τα οποία δεν δύναται να αγνοεί, έχοντας υπόψη ότι οι ισπανικές αρχές υποκύπτοντας στις πιέσεις των παραγωγών του εν λόγω κράτους, ήδη παρεβίαζαν τις κοινοτικές ελευθερίες όσον αφορά τις εξαγωγές ταύρων ταυρομαχίας από Πορτογαλία προς Ισπανία;

Απάντηση του κ. Fischler εξ ονόματος της Επιτροπής

(22 Ιανουαρίου 1999)

Η απόφαση της Επιτροπής 98/653/ΕΚ(1) της 18ης Νοεμβρίου 1998, σχετικά με τα μέτρα που κατέστησαν αναγκαία λόγω κρουσμάτων σπογγώδους εγκεφαλοπάθειας των βοοειδών στην Πορτογαλία προβλέπει απαγόρευση της αποστολής βοοειδών από το έδαφος της Πορτογαλίας, εξαιρουμένου του εδάφους της αυτόνομης περιφέρειας των Αζόρων. Η διάταξη αυτή θα επανεξεταστεί εντός 18 μηνών υπό το φως της εξέλιξης της νόσου, της αποτελεσματικής εφαρμογής των σχετικών μέτρων καθώς και οποιωνδήποτε νέων επιστημονικών πληροφοριών.

Η απαγόρευση αποστολής ζώντων βοοειδών προκύπτει από τον κίνδυνο αποστολής ζώων τα οποία επωάζουν την νόσο αλλά δεν έχουν ακόμη παρουσιάσει συμπτώματα. Όταν σφαγούν, τα ζώα αυτά θα μπορούσαν να εισέλθουν στην τροφική αλυσίδα των ανθρώπων και των ζώων στα κράτη μέλη που εισάγουν τα ζώα αυτά. Οι ταύροι ταυρομαχίας δεν απαλλάσσονται από την απαγόρευση αυτή λόγω του ότι, μέχρι σήμερα, όταν θανατώνονται, είτε υφίστανται μεταποίηση μαζί με άλλα νεκρά ζώα είτε καταναλώνονται από τον άνθρωπο. Έτσι, παρά τον αρχικό σκοπό τον οποίο εξυπηρετούν ως ταύροι ταυρομαχίας, θα εισέλθουν είτε στην ζωική είτε στην ανθρώπινη τροφική αλυσίδα.

Δεν υποβλήθηκε αίτηση των πορτογαλικών αρχών, ούτε των ισπανικών ή γαλλικών αρχών, για την απαλλαγή των ταύρων ταυρομαχίας από τις εν λόγω διατάξεις. Το θέμα αυτό χρειάζεται προσεκτική εξέταση υπό το φως των εγγενών κινδύνων για την ανθρώπινη και ζωική υγεία, των προβλεπόμενων εγγυήσεων ασφάλειας και της εφικτότητας των ενδεικνυόμενων ελέγχων. Ωστόσο, οποιεσδήποτε αλλαγές στην απόφαση της Επιτροπής 98/653/ΕΚ θα χρειαστούν ειδική πλειοψηφία στην Μόνιμη Κτηνιατρική Επιτροπή. Στην περίπτωση που δεν επιτευχθεί η πλειοψηφία αυτή, η πρόταση πρέπει να διαβιβαστεί στο Συμβούλιο για περαιτέρω εξέταση.

(1) ΕΕ L 311 της 20.11.1998.
ΓΡΑΠΤΗ ΕΡΩΤΗΣΗ P-3790/98

υποβολή: Concepció Ferrer (PPE) προς την Επιτροπή

(4 Δεκεμβρίου 1998)

Θέμα: Σχέδια και προγράμματα για τις ΜΜΕ και τον τομέα του τουρισμού στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων υπέρ των μικρομεσαίων επιχειρήσεων και του τουρισμού;

Επίσης, θα μπορούσε η Επιτροπή να αναφέρει ακριβώς το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.